A eusem letzte Tag in Chiang Mai händ mir es Töffli gmietet und sind  go s Wahrzeiche vo dere Stadt aluege. De Soi Suthep, en Tempel über de Stadt. Da's in Thailand praktisch kei Verkehrsregle git, händ mir eus uf de Strass relativ schnäll zrächt gfunde. Obe achoo sind eus zerst emal die Horde Touriste (vor allem Asiate) und ufdringliche Marktverkäufer ufgfalle. Nachdem mir die 306 Stägetritt zum Tempel ue gschafft gha händ bi dere Hitz, sind mir mit eme wunderschöne Usblick über Chiang Mai belohnt worde. Barfuess sind mir durchs Heiligtum gschländeret und händ das viele Gold  und die Budas bewunderet. Nach eme durchschnittliche bis schlechte Mahl ime Hüttli, isch dänn wieder bergab richtig Zoo gange. Leider isch de nöd so schön und artgerächt gsi wie bi eus in Züri und im Füehrer versproche. Usserdem händ mir schnäll gmerkt, dass er z Fuess nur müehsam zbewältige isch und die meiste mit ere Monorail oder grad em eigene Auto durefahred. Relativ ernüechtered sind mir wieder abzottlet und händ eus ufs Mofa gschwunge. De letzti Abig händ mir im Julies Guesthouse verbracht und händ  nomal s schöne Ambiente gnosse.